અમદાવાદ: હજુ પંદર દિવસ પહેલાં ભાજપમાં જોડાયેલા અને ગઇ કાલ રાત સુધી ભાજપનાં ગુણગાન ગાતા પાસના પૂર્વ કન્વીનર નિખિલ સવાણીએ આજે સવારે અચાનક પલટી મારીને ભાજપ સાથેનો છેડો ફાડી નાખ્યો છે. ચૂંટણીનો કાર્યક્રમ આજકાલમાં જાહેર થવાની શકયતાની વચ્ચે પાટીદાર સમાજનું રાજકારણ ગરમાયું છે. ભાજપ અને કોંગ્રેસ દ્વારા પાટીદારોને રીઝવવા અને ‘પાસ’ના કન્વીનરોને તોડવા-જોડવાના ખેલ શરૂ કરાયો છે. એક તરફ પાસના વરુણ પટેલ અને રેશ્મા પટેલ ભાજપમાં જોડાઇ ગયા છે તો બીજી તરફ નરેન્દ્ર પટેલે ભાજપ સામે પોતાને પક્ષમાં જોડાવવા માટે આર્થિક સોદાબાજીના ગંભીર આક્ષેપ કર્યા છે. આવી રાજકીય સોગઠાબાજીમાં ઠાકોર સમાજના આગેવાન અલ્પેશ ઠાકોર કોંગ્રેસમાં જોડાઇ રહ્યા છે. એકંદરે રાજ્યમાં ચૂંટણીનો માહોલ દિવસે અને દિવસે રોમાંચક બનતો જાય છે.